**Følgeskriv til høring om ny forskrift om inntak og formidling i Telemark fylkeskommune**

Ny opplæringslov gjelder fra 1. august 2024. Seksjon for kompetanse og integrering utarbeider i den forbindelse en ny forskrift om inntak og formidling i Telemark fylkeskommune. Forskriften skal sluttbehandles i fylkestinget 10. desember 2024

I hovedsak er endringen i den nye lokale forskriften for Telemark en justering i etter ny opplæringslov og ny forskrift til opplæringslovene. Begge gjeldende fra 1. august 2024. Disse tilpasningene og øvrige språklige endringer som det ikke er realitetsendringer i, er ikke omtalt her. Men alle punktene som medfører en realitetsendring, er omtalt under og tatt inn i malen vi ønsker at høringssvarene skal komme inn i.

Kommentar til § 7 og § 16:

Søkere med rett til fortrinn i inntaket er omtalt i begge disse paragrafene. Vi ønsker å presisere dette, fordi fylkene praktiserer dette ulikt og det blir derfor tvil om hvem som har det økonomiske ansvaret.

Søknader om fortrinn behandles fra de meldes inn av kommunene på høsten til fortrinnsinntaket gjennomføres tidlig på våren. Søknadsbehandling tidlig er viktig for tilrettelegging og forberedelser på skolen. Søkere med rett til fortrinn som har adresse i annet fylke og søker innen frist, skal avtales mellom fylkene med hensyn til opplæringsbehov og refusjon. Søknader som kommer etter søknadsfrist er gått ut, skal behandles så langt det er mulig og avtales spesielt mellom fylkene, med hensyn til opplæringsbehov og refusjon.

Kommentar til § 15:

Denne paragrafen er endret etter avtale med Agder fylkeskommune. Det som er presisert i ny forskrift er at elever fra grenseområdene Fyresdal og Nissedal kan søke Tvedestrand vgs som ligger nærmere enn de videregående skolene i Telemark. Søkerne vil kunne konkurrere om skoleplass som prioriterte gjesteelever. Skoleplass i Tvedestrand gir en mulighet for disse elevene til å bo hjemme og dagpendle til skole. Det har ikke noe å si om det er med ordinær buss eller egen skoleskyss, poenget er reiseveien.

Kommentar til § 22:

Denne paragrafen er tatt inn for å ytterligere presisere hva og hvordan teksten i forskriften § 4-3 skal tolkes:

*Elevar som ikkje har bestått eit fag og har rett til meir opplæring i faget etter § 5-2, må melde frå til fylkeskommunen dersom dei ønskjer meir opplæring i faget. Fylkeskommunen skal fastsetje ein frist for når ein må melde seg til meir opplæring. Fristen må vere minst ei veke etter siste moglege sensur for standpunkt og ordinær eksamen i faget.*